La Policia Local de Gandia celebra el 150 aniversari amb activitats culturals, solidàries i esportives
02 febrer 2024

## La Policia Local de Gandia celebra el 150 aniversari amb activitats culturals, solidàries i esportives02 febrer 2024Última actualització: 02 febrer 2024

![](../gestion/img/22c8303658aea871c78dff5422923e369cacf6a6487b8d108f61574dc4bd39b0.JPG)  
  

L'alcalde de Gandia, José Manuel Prieto; acompanyat per la regidora delegada de Seguretat i Convivència, Lydia Morant; i el comissari principal Cap de la Policia Local de Gandia, José Martínez Espasa, ha comparegut aquest matí en roda de premsa per informar del calendari d'activitats previst per a aquest any amb motiu del 150 aniversari de la fundació de la Policia Local a la ciutat.

Com a introducció històrica s'ha explicat que la creació de la Policia Local de Gandia va ser el 13 d'abril de 1874 baix la denominació de Guàrdia Municipal de Gandia, i que durant els anys 1870-1874, al Sexenni Democràtic, van cessar les eventuals milícies liberals, actives des del 1820, i ciutats valencianes com València, Gandia, Alzira o Dénia les van reemplaçar per cossos de policia local sorgits de la ciutadania.

En el cas de Gandia, el primer cos policial estava format per un caporal i quatre guàrdies urbans. Actualment, la Policia Local està composta per 153 efectius i s'espera que finalitze la legislatura amb 179 agents.

"Aquest aniversari és fruit d'una gran obra col·lectiva, edificada al llarg de tot aquest temps fins a convertir-se en un cos indispensable per al benestar, la convivència i la seguretat de Gandia", ha afirmat Prieto qui ha afegit que els homes i dones que formen el cos policial "sempre han volgut fer de Gandia una ciutat millor, amb aquesta vocació de servei públic intacta amb el pas dels anys. Amb aquest bagatge, avui dia és una de les institucions més estimades i respectades de la societat gandienca".

L'alcalde també ha volgut posar en valor la capacitat d'adaptació als nous temps i l'esforç que es realitza per tenir més efectius que tinguen més mitjans per afrontar els reptes de futur. En aquest sentit, ha remarcat la creació de Cossos Específics com la Unitat Gessamí que lluita contra la violència masclista o programes com el d'agent-tutor als centres educatius.

"La nostra Policia Local ha sabut créixer i evolucionar, assumint els reptes que demana una ciutat dinàmica, viva i activa com la nostra, sempre en continu canvi i evolució. Una ciutat que valora la seua professionalitat, el lliurament amb què duu a terme la seua feina i, ara més que mai, la seua proximitat" va destacar Prieto.

Per finalitzar la seua intervenció va afirmar que la policia local de Gandia és actualment "una institució moderna, oberta i valorada per la ciutadania. Sempre està present a cada barri, a cada acte, en els moments més importants i en els més difícils com van ser l'incendi de Marxuquera o la riuada del 87". "La seua presència als carrers, a més de necessària i molt valorada, és garantia, en tot moment, d'un dels béns més ben preuats de Gandia: la seguretat".

Per part seua, Espasa ha destacat que els actes que es preveuen són activitats de caràcter solidari, d'agermanament i de reconeixement i posada en valor dels professionals que componen i han compost la Policia Local de Gandia. Per a l'organització de les activitats, s'ha creat una comissió on pot participar qualsevol agent.

Pel que fa al calendari previst, el comissari ha explicat que al mes de febrer s'organitzarà un partit de futbol solidari on participaran tant els agents de la Policia Local com els d'altres municipis, a més d'efectius dels bombers i la Policia Nacional.

Ja a l'abril, es preveu la celebració d'un plenari extraordinari on es reproduïsca la sessió que va crear la Guàrdia Municipal de Gandia el 13 d'abril de 1874. Pel maig l'Associació ACUDE-PLG organitzarà actes de germanor i per al Dia Mundial dels Donants de Sang s'ha organitzat una donació a la Central de la Policia Local.

De cara al juny, els xiquets i xiquetes dels centres escolars de Gandia podran visitar les instal·lacions de la Central.  
El comissari també ha volgut destacar l'acte institucional al Dia de la Policia Local de Gandia el 17 d'octubre o la presentació del llibre 'Història de la Policia Local de Gandia', escrit per Abel Soler prevista per al mes de novembre.

Per finalitzar, Morant ha destacat el treball que desenvolupen dia a dia els agents. "Cada dia comptem amb personal més ben format, més capacitat, i amb unitats que aprofiten les últimes tecnologies". En aquest punt, l'edil ha reafirmat el compromís de l'executiu per continuar dotant els agents de les eines necessàries i ampliant la plantilla.  
"Gràcies a la Policia Local de Gandia i l'estreta col·laboració amb altres cossos i forces de seguretat, som una de les ciutats més segures de la Comunitat Valenciana amb taxes de criminalitat per sota de la mitjana" finalitzà.

[Twittear](https://twitter.com/share)